Picnic la Ferma Dacilor în ziua de Paște, acolo unde 8 oameni au murit în incendiul izbucnit de Crăciun
Scene incredibile în județul Prahova, la Ferma Dacilor, locul unde a avut loc tragedia care a răpit viața a opt oameni nevinovați.
Cornel Dinicu, proprietarul de la Ferma Dacilor, a organizat un picnic de Paște în zona în care opt persoane și-au pierdut viața într-un incendiu tragic pe 26 decembrie 2023, imediat după ziua de Crăciun.
Surprinzător, zeci de participanți și-au confirmat prezența la evenimentul desfășurat în aer liber la pensiunea devastată de flăcări în timpul sărbătorilor de Crăciun.
Invitația a fost distribuită pe diverse platforme de socializare, fiind inclus și meniul disponibil.
„Luăm lumină împreună! Și o dăm mai departe, arătând cât de mult prețuim viața. De Paște, Ferma Dacilor vă așteaptă cu brațele și sufletul deschise, la un picnic în familie.
Pe iarba verde, cu cortul, cu pătura, cu rulota vă așteptăm să ne bucurăm de natură, de prietenie și de tot ce avem mai bun în noi.
Pentru că Paștele este despre legătura dintre om și Cel de Sus, dintre Dumnezeul din mine și Dumnezeul din tine, este despre unitatea familiei.
Vă așteptăm cu drag!”, este mesajul care a apărut pe pagina de Facebook Ferma Dacilor, prin care Cornel Dinicu îi invită pe cei care vor să îi fie alături de Paște.
Activitatea s-ar putea relua, fiind depuse demersuri în acest sens
După cum spuneam, Cornel Dinicu nu va fi singur de Paște la Ferma Dacilor. Zeci de oameni, prieteni de-ai săi sau foști clienți ai pensiunii, au transmis că vor merge acolo în ziua de Paște.
Între timp, conform unor informații neoficiale, patronatul a inițiat demersuri pentru obținerea autorizațiilor necesare reluării activității la Ferma Dacilor, notează jurnaliștii Antena 3.
Investigația privind cauza incendiului este în desfășurare, iar experții de la INSEMEX sunt angrenați în stabilirea precisă a factorilor care au condus la tragedie.
Specialiștii se folosesc de probele colectate de la locul faptei pentru a reconstitui cu acuratețe secvențele incendiului ce a devastat pensiunea.
Cornel Dinicu nu-și schimbă declarațiile și spune și acum faptul că incendiul de la Ferma Dacilor a fost provocat intenționat.
Totuși, anchetatorii iau în considerare această ipoteză ca fiind una din cele trei variante posibile în ceea ce privește cauza izbucnirii focului care a distrus clădirea.